Dith Pran
Dith Pran (kmerski: ឌិត ប្រន; Siem Reap, 27. rujna 1942. – New Brunswick, NJ, 30. ožujka 2008.) bio je kambodžansko-američki novinar i fotoreporter, najpoznatiji po tomu što je preživio teror Crvenih Kmera i uspješno pobjegao iz zemlje. Njegovu životnu priču obradio je novinar Sydney Schanberg, a ista je ekranizirana u nagrađivanom filmu The Killing Fields, gdje ga je tumačio Haing S. Ngor, liječnik koji je također preživio teror Pol Potova režima i izbjegao iz zemlje. 

Rođen je 1942. godine u Siem Reapu. Njegov otac je bio službenik zadužen za javne radove. U školi je učio francuski, a sam je naučio i engleski jezik. U mladosti je radio kao prevoditelj za američku vojsku, ali je dobio otkaz nakon što su Kambodža i Sjedinjene Države raskinule diplomatske odnose. Naknadno je radio s britanskom filmskom ekipom koja je snimala film Lord Jim (1965.), a nakon toga i kao receprioner u hotelu. 

Početkom 70-ih godina, američki novinar Sydney Schanberg, iz New York Timesa, radio je kao strani dopisnik u Kambodži. Dith je, kao fotoreporter i prevoditelj, bio dio njegovog tima. Kada je 1975. godine došlo do promjene režima, strani novinari su dobili dozvolu za napuštanje zemlje (iako je Schanberg ostao još neko vrijeme), dok Dith nije. Nakon što su Amerikanci otišli, Dith je postao meta Crvenih Kmera. Kako bi spasio život, morao je skrivati svoje obrazovanje i činjenicu da je bio u kontaktu s Amerikancima (što su, per se, bili dovoljni razlozi za pogubljenje) te se pretvarao da je taksist. Ubrzo je odveden na prisilni rad te je četiri godine bio izložen izgladnjivanju i torturi, prije nego je vijetnamska vojska početkom 1979. godine svrgnula Pol Potov režim. U međuvremenu je uspio pobjeći režimskim dužnosnicima, a njegov put kroz Kambodžu bio je dug 40 kilometara, a na njemu je susreo ono što će kasnije nazvati "poljima smrti", odnosno masovna stratišta i grobnice žrtava Pol Potovog režima. Trojica njegove braće i sestra su stradali tokom režima. 

Nakon pada režima, vratio se u rodni grad, gdje je saznao da je čak 50 članova njegove obitelji pobijeno. Vijetnamci su ga imenovali lokalnim čelnikom ali je on, strahujući da se njegova veza s američkim novinarima otkrije, pobjegao u Tajland početkom 1979. godine. Nakon što je Schanberg saznao da je Dith u Tajlandu, ekspresno je doletio u Bangkok, gdje su se dvojica prijatelja ponovo susreli uz veliku uzajamnu sreću. Schanberg ga je poveo sa sobom u Sjedinjene Države, gdje se ponovo spojio s obitelji te, od 1980. godine, radio za New York Times kao fotoreporter. Svjetsku slavu ostvario je 1984. godine kroz film The Killing Fields, na čijoj je realizaciji aktivno sudjelovao. 

Godine 1986., on i njegova supruga Dith Ser Moeun postaju američki državljani; njih su se dvoje kasnije razveli. Dith se ponovo oženio za Kim DePaul, ali i taj je brak završio razvodom. Godine 1998., uručena mu je Medalja časti Ellis Islanda te Nagrada za izvrsnost Međunarodnog centra. Preminuo je 30. ožujka 2008. godine u New Brunswicku od posljedica raka gušterače.

Reference

Vanjske veze 

 
 
 
 The Last Word of Dith Pran New York Times. March 30, 2008. Video Interview of Dith Pran.
Osmrtnice
 The Times, 31. ožujka 2008.
 The Daily Telegraph, 1. travnja 2008. 
 The Independent, 1. travnja 2008
 The Guardian, 1. travnja 2008

Kambodžanski novinari
Američki novinari
Američki fotoreporteri‎
Kambodžanski genocid
Biografije, Siem Reap